CELEX: 32017D2013
Language: el
Date: 2017-11-07 00:00:00
Title: Εκτελεστική απόφαση (ΕΕ) 2017/2013 του Συμβουλίου, της 7ης Νοεμβρίου 2017, με την οποία επιτρέπεται στο Βασίλειο των Κάτω Χωρών να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

10.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 292/59
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2013 ΤΟΥ ΣΥΜΒΟΥΛΊΟΥ
   της 7ης Νοεμβρίου 2017
   με την οποία επιτρέπεται στο Βασίλειο των Κάτω Χωρών να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 193 της οδηγίας 2006/112/ΕΚ προβλέπει ότι υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος παραδίδει αγαθά ή παρέχει υπηρεσίες.
            
         
               (2)
            
            
               Σύμφωνα με το άρθρο 199α παράγραφος 1 στοιχείο ζ) της οδηγίας 2006/112/ΕΚ, τα κράτη μέλη μπορούν να προβλέπουν ότι υπόχρεος για την καταβολή του ΦΠΑ για την παροχή τηλεπικοινωνιακών υπηρεσιών είναι ο υποκείμενος στον φόρο προς τον οποίο πραγματοποιείται η παράδοση ή παροχή (ο μηχανισμός αντιστροφής της επιβάρυνσης). Οι Κάτω Χώρες δεν κάνουν χρήση αυτής της δυνατότητας.
            
         
               (3)
            
            
               Περιπτώσεις απάτης στον κλάδο των τηλεπικοινωνιακών υπηρεσιών αποκαλύφθηκαν πρόσφατα στις Κάτω Χώρες. Συνεπώς, οι Κάτω Χώρες επιθυμούν να εισαγάγουν τον μηχανισμό αντιστροφής της επιβάρυνσης για την εγχώρια παροχή τηλεπικοινωνιακών υπηρεσιών.
            
         
               (4)
            
            
               Σύμφωνα με το άρθρο 199α παράγραφος 1 της οδηγίας 2006/112/ΕΚ, είναι δυνατόν να εφαρμοστεί ο μηχανισμός αντιστροφής της επιβάρυνσης μόνο έως τις 31 Δεκεμβρίου 2018 και η ελάχιστη περίοδος εφαρμογής είναι δύο έτη. Επειδή δεν πληρούται η προϋπόθεση της ελάχιστης περιόδου εφαρμογής, οι Κάτω Χώρες δεν μπορούν να εφαρμόσουν τον μηχανισμό αντιστροφής της επιβάρυνσης με βάση το άρθρο 199α παράγραφος 1στοιχείο ζ) της ανωτέρω οδηγίας.
            
         
               (5)
            
            
               Κατά συνέπεια, με επιστολή που πρωτοκολλήθηκε στην Επιτροπή στις 11 Ιουλίου 2017 οι Κάτω Χώρες ζήτησαν παρέκκλιση από το άρθρο 193 της οδηγίας 2006/112/ΕΚ ώστε να τους επιτραπεί να εφαρμόσουν τον μηχανισμό αντιστροφής της επιβάρυνσης για την παροχή τηλεπικοινωνιακών υπηρεσιών με βάση το άρθρο 395 της εν λόγω οδηγίας.
            
         
               (6)
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη με επιστολή της 5ης Σεπτεμβρίου 2017 σχετικά με το αίτημα που υπέβαλαν οι Κάτω Χώρες. Με επιστολή της 6ης Σεπτεμβρίου 2017 η Επιτροπή γνωστοποίησε στις Κάτω Χώρες ότι διέθετε όλες τις απαραίτητες πληροφορίες για την εκτίμηση του αιτήματος.
            
         
               (7)
            
            
               Ο σκοπός της ζητούμενης παρέκκλισης είναι η πρόληψη της απάτης στον τομέα του ΦΠΑ στον κλάδο των τηλεπικοινωνιακών υπηρεσιών. Μολονότι η παροχή τηλεπικοινωνιακών υπηρεσιών είναι πιθανό να ενέχει κίνδυνο απάτης και βρίσκεται υπό στενή παρακολούθηση, οι Κάτω Χώρες ανακάλυψαν πρόσφατα εμπορικές πρακτικές εξαπάτησης σχετικά με τα λεπτά κλήσης στις οποίες εμπλέκονται διάφοροι αφανείς έμποροι και ενδιάμεσες εταιρείες. Οι εν λόγω πρακτικές έχουν ως αποτέλεσμα τη σημαντική απώλεια φορολογικών εσόδων.
            
         
               (8)
            
            
               Με βάση τις πληροφορίες που υποβλήθηκαν από τις Κάτω Χώρες, οι συμβατικές μέθοδοι ανίχνευσης και πρόληψης της απάτης δεν είναι αποτελεσματικές, διότι οι σχετικές υπηρεσίες προέρχονται από χώρες εκτός της Ένωσης και δεν αναφέρονται σε κανένα μητρώο ή σε κανέναν κατάλογο. Οι πληρωμές πραγματοποιούνται μέσω πλατφορμών πληρωμών σε τραπεζικούς λογαριασμούς εκτός της Ένωσης, γεγονός που δυσχεραίνει τον εντοπισμό των συναλλαγών και καθιστά αδύνατη τη λήψη πληροφοριών από τράπεζες. Οι Κάτω Χώρες τονίζουν ότι, χωρίς τον μηχανισμό αντιστροφής της επιβάρυνσης για τις σχετικές υπηρεσίες, η απώλεια φορολογικών εσόδων θα αυξηθεί εκθετικά.
            
         
               (9)
            
            
               Επομένως, θα πρέπει να επιτραπεί στις Κάτω Χώρες να εφαρμόσουν μηχανισμό αντιστροφής της επιβάρυνσης στην παροχή τηλεπικοινωνιακών υπηρεσιών έως τις 31 Δεκεμβρίου 2018.
            
         
               (10)
            
            
               Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στις Κάτω Χώρες να καταστήσουν τον αποδέκτη της παροχής υπόχρεο για την καταβολή του ΦΠΑ στις φορολογικές αρχές στην περίπτωση παροχής τηλεπικοινωνιακών υπηρεσιών.
   Άρθρο 2
   Η παρούσα απόφαση αρχίζει να ισχύει την ημέρα της κοινοποίησής της.
   Λήγει στις 31 Δεκεμβρίου 2018.
   Άρθρο 3
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 7 Νοεμβρίου 2017.
      
         
            Για το Συμβούλιο
         
         
            Ο Πρόεδρος
         
         T. TÕNISTE
      
   
   
      (1)  ΕΕ L 347 της 11.12.2006, σ. 1.